4. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ.ΥΠΑ/Δ3/Γ/28771/10.027 της 30 Αυγ./8 Σεπτ. 1988 (ΦΕΚ Β΄ 650) Πτήσεις αεροσκαφών εξαιρούμενες της υποχρέωσης καταβολής τέλους διαδρομής. 1.Εξαιρούμε της καταβολής των τελών διαδρομής (υπέρπτησης) τις πιο κάτω κατηγορίες πτήσεων αεροσκαφών: α)Πτήσεις αεροσκαφών που το μέγιστο βάρος απογείωσής του (M.T.O.W.) δεν υπερβαίνει τους 2 μετρικούς τόνους. β)Πτήσεις αεροσκαφών που εκτελούνται καθ’ ολοκληρίαν με κανόνες όψεως (V.F.R.). γ)Πτήσεις που εκτελούνται για σκοπούς έρευνας και διάσωσης. «δ)Πτήσεις Κρατικών Πολιτικών αεροσκαφών που εκτελούνται για μη εμπορικούς σκοπούς. ε)Πτήσεις των Ελληνικών στρατιωτικών αεροσκαφών καθώς και στρατιωτικών αεροσκαφών άλλων χωρών, υπό τον όρο της αμοιβαιότητας». Οι υποπαρ. δ και ε αντικαταστάθηκαν ως άνω από την ΥΠΑ/Δ3/Γ/38584/13375/16-17 Νοεμ. 1988 (ΦΕΚ Β΄ 850) απόφ. Υπ. Οικονομικών και Μεταφορών – Επικοινωνιών. στ)Πτήσεις που εκτελούνται για λόγους δοκιμής της πτητικής ικανότητας του αεροσκάφους. ζ)Πτήσεις που εκτελούνται αποκλειστικά για εκπαίδευση πληρωμάτων. η)Πτήσεις που εκτελούνται για σκοπούς ελέγχου και δοκιμής συσκευών που χρησιμοποιούνται στην αεροναυτιλία. θ)Πτήσεις που καταλήγουν στο αεροδρόμιο απογείωσης, χωρίς ενδιάμεση προσγείωση. 2.Οι πιο πάνω αναφερόμενες απαλλαγές, ισχύουν από 1.1.1989, ημερομηνία που έχει προγραμματισθεί η ανάληψη από το EUROCONTROL του υπολογισμού και είσπραξης των τελών υπέρπτησης στον Ελληνικό εναέριο χώρο. Από την ίδια ημερομηνία παύουν να ισχύουν οι αναφερόμενες απαλλαγές στις με αριθ.Δ3/Γ/3949/ 642/3.2.86 και Δ3/Γ/9671/3364/21.3.88 αποφάσεις ΥΠΑ. 